دووارسېز اۏتاق / نیگار خیاوی (حیکایه)
– گؤڲۆن هاراسېنا سن باخسان، دیک اۏردان بیر آی گؤیهریر
– گئنه باشلادېن رۏمانتیک-رۏمانتیک دانېشماغا
– سن باخاندا اولدوزلار آیلاشېر إلهبیل. گؤڲ اۆزۆ دۏلو اۏلور آیېنان. قۏرخورام…
– آیا باخسان قۏرخمازسان… من یانېندا اۏلسام دا، اۏلماسام دا سن همیشه آیا باخ!
سۏنرا کیشی گئدیب بیر آلایانمېش شام گتیردی. گۆلۆمسهیهرک:
– بونو اوشاقلېغېمدا تاسوعا گۆنۆ مچیددن اۏغورلامېشام. شاه مچیدیندن. نذیر شامېدې. تورشوموش قېزلارېن نذیر شامې. اوشاقلېغېمدان ساخلادېغېم قېوېر-زېوېرلارېن آراسېنا آتمېشدېم قالمېشدې.
قادېن قالخېب بیر لامپا گتیردی. شامې، لامپانېن آلتېنا یئرلشدیردی. شامېن ایشېغې چۏخالدې.
– هه، یاخشې اۏلدو. بئلهسینه ألیم ده قېزېشېر… سن هانسې یۏلدان گلیب چاتدېن منیم چاتلاغېما؟
– بیلمیرم، منیم هوشوم باشېمدا دڲیل کی… سۏووشدوغوم خیابانلارېن هئچ بیریسینین آدېنې اۏخویا بیلمهدیم.
– هوشووون باشېنا نه گلمیشدی کی بورا گلنده؟ کئشکه بیر-ایکیسینی اۏخویا بیلسه’یدین.
– دینمه! سس گلیر، گئنه ده ساچلارېوې دارایېرسان؟
– سن گلنه کیمی هامېسې تؤکۆلدۆ. منیم ساچېم یۏخدورکی.
– گئنه ده أللرین اۆشۆیۆر؟ ساچېوې داراماغېنېن سسی منی بوراجان چکیب گتیردی.
– آی آللاه… نهلره فیکیر وئره بیلیرسن گؤر. سن ایستهسن تزهدن گؤیرده بیلهرم اۏنلارې. گؤرۆرسن نئجه بۏشالمېشام قۏرخولارېمدان… بیر سؤز دئسم گۆلمزسن؟
– گۆلسم جینلهنرسن؟
– ایندی من أتهڲیمی بو یاغان قارېن آلتېنا آچېب، اۏندان بیر أتک تۏپلایاجېیام. اؤزۆن گؤرهجکسن. اینانېرسان منه؟
– سن نییه بو قدر قادېنسان. نئجه باجارا بیلیرسن بیر بئله قادېنلېغې؟
– قادېن قالماق چۏخ گۆج ایستیر. بونو سۏنرالار باشا دۆشدۆم. گؤردۆم ایچیمده قۏرخولو درین چوخورلار وار. آما هردن دیکسینیرم ده. قۏرخورام قادېنلېغېمې لاپدان دانالار. دڲیشکن بیر شئیدیر قادېنلېق، حایات کیمیدی.
– بیز ایکیمیز ده بیر یانقېنېن اۏرتاسېندا أریییریک. أللرین هله ده اۆشۆر؟
– هارا گئدیرسن؟ گئتمه. بوردا قال، قۏی بیرآز هَدهرن-پَدهرن دانېشاق. سفئحلهیَک.
– هئچ یئره یۏل یۏخدور. گئدیرم زئرزهمیدن شاراب گتیرم بیرآز. آدامېن اؤز ایچیندن باشقا، سېغېناجاق یئری یۏخدور. بارداغېندا نهیین وار سنین؟
– من ده شاراب ایچیرم… ساغلېغېوا! قۏرخورام بیر- بیریمیزین یانېندا دا اؤز ایچیمیزی تاپا بیلمهیک. ألیم قېزېشسا گئدهجکسن؟
– نوش اۏلسون… ایکی آغاج أکمک ایستیرم آدېمېزا عزیز. بیر-بیرینین یانېندا. هئچ کسیلمهیهجک اۏلان ایکی آغاج… دۆنیادا أن چۏخ سئودیڲین آغاج هانسېدېر؟
– من هر آخشام سَسیمی گۆلداندا أکیرم، هر آخشام. اؤزۆ ده کؤلگهده. اؤزۆ ده یۏل یئرییه-یئرییه. من چۏخ یۏل یئریمیشم. آما آخېردا گئنه باشلادېغېم یئره چاتمېشام. تؤوشۆلۆ-تؤوشۆلۆ. چکیل بیرآز یان دور مندن. آیاغېم قانا باتېر. پالچېغا باتېر. کؤرپهیه باتېر. أللریم کؤرپه’یله دۏلودور. أللریم کؤرپه تېخې’یلا دۏلودور. بیر تۆکانېن بۆتۆن صابېنلارېنې آلدېم، دۆز بیر گۆن یارېم سۆرهسی حامامدا قالېب أللریمی یودوم. أللریمین قۏخوسو گئنه چکیلمهدی. سۏنرا یوخودان آیېلدېم. آما تک ایدیم. سن منده گیزلنمیشدین. سنی گیزلتمیشدیم.
– من اوشاقلېغېمدان بَری گئجهلر سنین یوخووو گؤرۆردۆم، 9-8 یاشلارېمدان بیر قادېن یاشاردې من’له. اۏ سن ایدین. ایندی ده سنین یوخووو گؤرۆرَم.
– هئچ بیلیرسن من نئچه قارېن دۏغموشام؟ بیلیرسن نئچه قارېن، اوشاق زیان إلهمیشم؟ بو شهرین مریضخانالارېندا هرگۆن دۏغوب، هرگۆن زیان إلهمیشم. ألیمدن جانا گلیب شهرین بۆتۆن مریضخانالارې دا. هرگۆن منه بیر دار آغاجې قورولور. آسېلېرام هرگۆن… باغېشلا! بونلارې سنه نییه دانېشېرام آخې. منی یوخولارېندا نه جۆر گؤرۆرسن، هن؟ هئچ اۏلماسا بیریسینی دئ، تئز اۏل، تئز اۏل دئ!
– ایستهدیکلریمی آنجاق یوخودا سنه آچېقلایا بیلهرم. آما سن یوخولارېما گلیب گیزلهنیرسن، اۏنا گؤره بیر-بیریمیزه تانېنماز قالېرېق. بارماقلارېوا باخ، بوز قندیلی کیمی آسلانېب.
– گئنه تک قالاجام سن گئتسن. سن منه خییۏو چایېنېن شۆولۆکلریسن. اؤزۆمۆ سندن کئچیرده بیلمیرم. سندن کئچه بیلمیرم.
– یوخولارېمېن بیرینده گؤردۆم بیر دره ایچینده باغېرېرسان. بدنینین هریئریندن آچېلېب یومولان آغېزلار جۆجرمیشدی. سن باغېردېقجا اۏ آغېزلار یئره ألهنیردی. سنی ساچلارېندان تانېدېم. یئره ألهنن آغېزلار آچېلېب یومولاندا، آچېلېب یومولان آیرې آغېزلار إشیڲه فانتاللېردې. درهنین ایچیندن بیر شهرجه آدامېن باغېرتېسې گلیردی.
– یوخولارېن چیندی. هه یادېمدا، یادېمدا! باغېرېردېم اۏ گۆن. اۏنلارېن هامېسېنې من أمیزدیرمهلی’یدیم. سن ده گؤردۆن؟ إشیتدین؟
– هه… سنی گؤرۆردۆم. آما ها گۆجهنیردیم، إشیدَنمیردیم. سَسیوی آیېرد إدَنمیردیم بیر شهرین باغېرتېسېندان. نفس کۆشۆلتۆسۆ، آت کیشنَرتیسی، سئل کۆکرهمهسی، پارتلایېش، قان آخما سَسی، ماشېن قېژېلتېسې. سن اۏنلاردان نئجه قۏرخموردون؟ آیاغېوا ایلیشن جنازهلردن دیکسینمیردین به؟
– قۏرخونون اۆزۆنه دورموشدوم اۏ گۆنلر. آمما اؤزۆملۆک دڲیلدی کی. اؤزۆم سئچمهمیشدیم اۏ وضعیتی. اۏنا گؤره ده شیشمهڲه گلمز. هامې اۏ گۆنه قالمېشدې یانې. قَنۏولاردا لاخېم-لاخېم قان. هئش کیم اؤز جانېنېن هایېندا دَڲیلدی. هرکس اۏ بیریسینین هایېندایدې. دمیر سَسی، تۆستۆ قۏخوسو گلیردی آغېزلاردان. آغېزلار إلهبیل بیر ماققاج’لا آچېق ساخلانېلمېشدې، هامې دانېشېردې، هئچ کسین سَسی إشیدیلمیردی، گؤزلر ایسه یومولو قالدېقلارې یئرده دۏندورولموشدو.
– سۏنرا سنی گلین آپارېردېلار قارقالار، هر آخشام اۆستۆ. قېزلار أل-أله وئریب اۏخویوردولار. قارقالارېن توشو’یلا قاچا-قاچا لاپ قاباقدا اوچان قارقانې بیر بیرینه گؤرسهدیردیلر:
گلین اۏ دې! … یۏخ اۏ بیریسیدی!… بوداخا بوداخا گلین بودو، دئییردیلر.
– أصلینده من، هئچ گلین کؤچمهدیم کی. منی گلین کؤچۆرتمهدیلر. گلینلیک دۏنو گئیینمَزدن منه گردَک اۏتاغې بَزهدیلر. دَرزیلرین باش قاشېماغا ماجاللارې یۏخ ایدی. هامېسې کفن بیچیردی. قۏی گؤرۆم … یۏخ! گردَک اۏتاغېم دا اۏلمادې هئچ منیم. دئدیلر قان سو یئرینه آخېر. گلینلیک دۏنونون أتهڲی قانا باتار عایېب اۏلار. من ده اوتاندېم. اوتاندېغېمدان یاناقلارېم پؤرتدۆ. منی بَزهمهدیلر ده گلینلر کیمی. سۏنرا اؤز ألیم’له دۏداغېما، یاناغېما قان چکیب قېزارتدېم. گؤزل اۏلدوم. دېرناقلارېمې دا خېنا یئرینه قان’لا بۏیادېم. آنام جئهیز صاندېغېنې آچېب قېرمېزې یایلېق گتیردی. بئلیمی باغلاماغا قاینېمې چاغېردېلار. آچېلېب یومولان آغېزلارېن آراسېندان آیېرد إدنمهدیلر اۏنو. آتامې فیرقهچیلیکده آسمېشدېلار. اۏنا گؤره بؤیۆک قارداشېمې چاغېردېلار منه خئیر دوعاسې وئرمهڲه، “اۏ اؤزۆنۆ فلسطین میللتینه آداخلاېیب گئدیب”، بۏیلو آروادې دئدی. اۏرتانجېل قارداشېمې چاغېردېلار “دۏستاقدان بیر دسته چئریک ایله قاچېب، نَمی-نیشانې یۏخدو” دئدیلر. کیچیک قارداشېمې چاغېردېلار، “کۏکتۏل مۏلۏتۏفنان اۏینور”، دئدیلر. آتام إویندن، خئیر دوعاسېز یۏلا سالېندېم. نیشانلېم، باشېمدان قېزېل آلما آتماغا داما چېخاندا، باشېندان گۆللـهلندی. ألیندهکی قېزېل آلما دېغېرلاندې-دېغېرلاندې گئدیب گردَک اۏتاغېما چاتاندا پارتلادې. آنام دئدی: “سنه دئمهدیم قانا باتارسان؟” من اوتاندېم.
– سن’له من، آجې گرچکلر یېغېنجاغېیېق، ظالېمېن قېزې! تۆکلریم بیز بیز اۏلور، دریم اولدوز اولدوز.
– قۏرخورام گرچکلیڲیمیزدن…
– سنی آلماق ایستیرم.
– سن گلهنـه کیمی منی آلېب آپاردېلار. ساتېلدېم.
– أللرین أریییر شام تکی. اۏوجونون ایچی تَر مونجوغو’یلا دۏلودور.
azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab